KOMISIJOS SPRENDIMAS
2006 m. birželio 2 d.
iš dalies keičiantis Sprendimą 2005/710/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Rumunijoje
(pranešta dokumentu Nr. C(2006) 2137)
(Tekstas svarbus EEE)
(2006/396/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Po paukščių gripo epidemijos protrūkio, kurį 2003 m. gruodžio mėn. pietryčių Azijoje sukėlė didelio patogeniškumo viruso štamas H5N1, Komisija priėmė kelias su paukščių gripu susijusias apsaugos priemones, pavyzdžiui, 2005 m. spalio 13 d. Komisijos sprendimą 2005/710/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Rumunijoje (3).
(2)
Sprendime 2005/710/EB numatyta sustabdyti gyvų naminių paukščių, bėgiojančių paukščių, ūkiuose auginamų bei laukinių plunksnuočių ir gyvų paukščių, išskyrus naminius, įskaitant kambarinius paukščius, ir šios rūšies perinti skirtų kiaušinių bei tam tikrų kitų paukščių produktų importą į Bendriją iš tam tikrų šios ligos paveiktų Rumunijos teritorijos dalių.
(3)
Rumunija pranešė Komisijai apie kelis patvirtintus ir kelis įtariamus labai patogeniško paukščių gripo atvejus paukščių pulkuose Brasov apskrityje, esančioje už Rumunijos teritorijos, kurios regionai nurodomi Sprendime 2005/710/EB, ribų. Rumunija pateikė informaciją, kad paveiktoje apskrityje yra taikomos naikinimo ir kontrolės priemonės. Visose 42 Rumunijos apskrityse taikomos papildomos biologinio saugumo priemonės.
(4)
Atsižvelgiant į dabartinę ligos padėtį Rumunijoje, būtina išplėsti tas Rumunijos teritorijos dalis, iš kurių atitinkamas importas į Bendriją yra sustabdytas.
(5)
Todėl Sprendimą 2005/710/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/710/EB priedas pakeičiamas šio sprendimo priedo tekstu.
2 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai valstybės narės nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. birželio 2 d.